**Márquezov magický realizmus (aj v diele Kronika vopred ohlásenej smrti)**

*(výklad)*

Márquez, celým menom Gabriel José García Márquez, je povolaním žurnalista, vyštudovaný režisér, ale známejší skôr ako spisovateľ a významný predstaviteľ magického realizmu. Narodil sa 6. Marca 1928 v meste Aracataca, ktoré sa nachádza v Karibskej oblasti Kolumbie.

Márquezová tvorba je taká rozsiahla, že ju nemožno „škatuľkovať“ do jedného žánru. No bez výčitiek svedomia môžeme konštatovať, že najvýraznejší je uňho magický realizmus.

V roku 1982 dostal Nobelovu cenu za literatúru. Peniaze, ktoré získal, investoval do vytvorenia vlastného denníka s názvom El otro, čo v preklade znamená „Ďalší“.

Márquez doposiaľ stihol vyprodukovať pár filmových scenárov, množstvo článkov (istý čas sa venoval aj filmovej kritike), poviedok a románov. Medzi jeho najznámejšie knihy patria napríklad Dvanásť príbehov z cudziny, Láska v čase cholery, Sto rokov samoty, Kronika vopred ohlásenej smrti.

Kronika vopred ohlásenej smrti je nie veľmi rozsiahle epické dielo, ktoré Márquez napísal v svojich 51 rokoch. Je to autentický príbeh, ktorý sa odohráva v malom meste. Celý dej sa odvíja od jednej udalosti a tou je vopred ohlásená vražda Santiaga Nasaru. Konfliktom bolo vrátenie nevesty Angely Vicariovej bohatým ženíchom Bayardom San Románom z dôvodu, že už nebola pannou. O jej nevinnosť ju údajne pripravil spomínaný Santiago Nasar. Angelyni bratia (Pablo a Pedro) sa rozhodli očistiť česť svojej sestry jeho vraždou. So svojím oboznámili každého koho stretli, ale nikto ich nezastavil (väčšina sa domnievala, že to nemyslia vážne).

Celý dej pozostáva z rozprávania postáv a zobrazovania ich pocitov. Dnešnej dobe je (Európanom) celá táto situácia veľmi vzdialená. V čitateľovi vyvoláva otázku, či je vôbec možné, aby sa také niečo stalo. A týmto sa dostávame k Márquezovmu magickému realizmu.

Magický realizmus vznikol v 40. rokoch 20. storočia v Latinskej Amerike. Ale napriek tomu je stále považovaný za svetový fenomén, ktorý sa rozvinul do všetkých oblastí umenia. Je to typ modernej prózy založenej na magickom a mystickom výklade skutočnosti. Spracúva reálny, existujúci svet s obsahom čarovných a tajomných prvkov. Magické prvky sú s reálnom tak úzko späté, že v čitateľovi po čase vytvárajú dojem, že sú to pravdivé fakty. Alejo Carpentier tiež opísal magický realizmus aj termínom „zázračné reálno“.

Rozdiel medzi fantastickou literatúrou a magickým realizmom je ten, že fantastická literatúra sa neriadi zákonmi logiky a skutočného sveta, zatiaľ čo magický realizmus vychádza práve z tohto elementu. Fantastické dielo je nadprirodzený absurdný príbeh (vzniká v autorovej predstavivosti, bez hraníc) a ponúka nám len rozmarné vysvetlenie. Magický realizmus síce zachádza na krajnú medzu možné, ale nie ďalej.

V Kronike vopred ohlásenej smrti je magický realizmus takmer nebadaný. Postrehnúť sa dá v detailoch, ktorým sa Márquez venuje dôkladne. Situácie ako to, že Bayardo San Román sa k Angele vráti po sedemnástich rokoch so všetkými 20 000 listami, ktoré mu poslala a ktoré ani neotvoril, alebo okolnosti prípravy neuveriteľne veľkej svadobnej hostiny, sa v podaní autora zdajú možné. Azda za najkrajšiu časť príbehu (ak vezmeme do úvahy subjektívnu stránku názoru), ktorá zároveň vystihuje celú atmosféru toho neskutočne-skutočného a zároveň by mohla zodpovedať názornému opisu, čo to magický realizmus je, môžeme považovať situáciu pri návšteve biskupa: pri jeho pozdravovaní sa ľudia na námestí Santiaga stránia – nechcú byť v prítomnosti mŕtveho. Je to zvláštne, pretože Santiago ešte nie je mŕtvy, no každý je už oboznámený s jeho smrťou, okrem Santiaga samého. Ale zároveň reakcia ľudí nám príde ako prirodzená, takisto aj ich pocity

Na Márquezvoú tvorbu mali výrazný vplyv jeho starí rodičia, ktorí ho vychovávali ako najstaršieho spomedzi dvanástich súrodencov.

Márquez sa stal súčasne známym, svetovým a veľmi prínosným autorom vďaka jeho charakteristickému ponímaniu reality, nezabúdajúc na drobnosti a vďaka jeho nekončiacej fantázií (inšpirovanej bežným životom komunity v Latinskej Amerike).

Gabriel García Márquez spoločnosť obohatil aj o hlvoké myšlienky. Na záver je potrebné už len spomenúť hádam jednu z jeho najkrajších: „Človek má právo pozerať na druhého zhora len vtedy, keď mu chce pomôcť vstať.“(G. G. Márquez).

Zdroje:

Márquez, Gabriel García, Kronika vopred ohlásenej smrti, Ikar 2000 Bratislava, ISBN 80-7118-765-8, počet strán 142

<http://sk.wikipedia/wiki/Gabriel_García_Márquez>

<http://sk.wikipedia/wiki/Magický_realizmus>